As jou kreatiewe lewensenergie begin te vloei dan het dit outomaties ‘n positiewe effek op verskeie areas van jou lewe en is dit nie nodig om elke area pynlik te ontleed of te probeer fix nie. Soms is net ‘n bietjie olie op die regte plekke voldoende om nuttige en nodige skuiwe in jou lewe teweeg te bring. Net soos wat jy jou nuwe motor vir sy geskeduleerde dienste neem sodat jy langtermyn die beste waarde vir jou geld kry, is dit goed om ook na jouself af en toe te kyk en seker te maak jou ratte is goed ge-olie.
Die lewe is nie altyd regverdig nie en soms speel dinge uit op ‘n wyse wat jy nie voorsien het nie. Gelukkig werk dit so dat dit nie is wat met jou gebeur wat die kwaliteit van jou lewe bepaal nie, maar juis hoe jy alles hanteer wat met jou gebeur. Die stories wat ons glo en vir onsself vertel bepaal die kwaliteit van ons lewens. Mens sou kon sê die lewe is heeltyd ‘n dans tussen jou eie keuses maak en om al die dinge te aanvaar waaroor jy geen beheer het nie. En ja ek besef te goed dit is makliker gesê as gedaan.